**SAISTOŠIE NOTEIKUMI**

Liepājā

|  |  |  |
| --- | --- | --- |
|  2025. gada \_\_\_\_\_\_\_\_ |   Nr.  |  |
| Par mājas (istabas) dzīvnieku turēšanu Liepājas valstspilsētā |
|  | *Izdoti saskaņā ar* [*Pašvaldību likuma*](https://likumi.lv/ta/id/336956-pasvaldibu-likums)[*45.*](https://likumi.lv/ta/id/336956-pasvaldibu-likums#p45)*panta otrās daļas 5. punktu,* [*Dzīvnieku aizsardzības likuma*](https://likumi.lv/ta/id/14940-dzivnieku-aizsardzibas-likums)[*8. panta*](https://likumi.lv/ta/id/14940-dzivnieku-aizsardzibas-likums#p8) *ceturto daļu,*[*18.5 pantu*](https://likumi.lv/ta/id/14940-dzivnieku-aizsardzibas-likums#p18_5),[*Veterinārmedicīnas likuma*](https://likumi.lv/ta/id/20436-veterinarmedicinas-likums)[*21.3 panta*](https://likumi.lv/ta/id/20436-veterinarmedicinas-likums#p21_3)*trešo daļu, Ministru kabineta 2024. gada 25. jūnija noteikumu Nr.411 "*[*Mājas (istabas) dzīvnieku labturības un aizsardzības noteikumi*](https://likumi.lv/ta/id/353114-majas-istabas-dzivnieku-labturibas-un-aizsardzibas-noteikumi)*" 40.2. apakšpunktu,* *likuma “*[*Par nodokļiem un nodevām*](https://likumi.lv/ta/id/33946-par-nodokliem-un-nodevam)*”*[*12. panta*](https://likumi.lv/ta/id/33946-par-nodokliem-un-nodevam#p12)*pirmās daļas 5. punktu* |

**I. Vispārīgais jautājums**

1. Saistošie noteikumi nosaka Liepājas valstspilsētas pašvaldībā:
	1. mājas (istabas) dzīvnieku turēšanas kārtību;
	2. suņa turēšanas nodevas apmēru, maksāšanas kārtību un atvieglojumus;
	3. izpildes kontroli un administratīvo atbildību, tai skaitā piespiedu izpildi.

**II. Mājas (istabas) dzīvnieku turēšanas kārtība**

1. Mājas (istabas) dzīvnieka īpašnieks vai turētājs, konstatējot mājas (istabas) dzīvnieka pazušanu, nekavējoties ziņo par to Liepājas valstspilsētas pašvaldības aģentūras "Liepājas Nodarbinātības projekti" struktūrvienības Liepājas valstspilsētas pašvaldības dzīvnieku patversmei "Lauvas sirds" vai Liepājas valstspilsētas pašvaldības iestādei “Liepājas pašvaldības policija” (turpmāk – pašvaldības policija).
2. Dzīvojamo māju īpašumā esošajā piegulošajā teritorijā atļauts turēt sterilizētu bezsaimnieka kaķi ar nosacījumu, ja:
	1. atbilstoši īpašnieku noteiktajai kārtībai ir saņemts dzīvokļu īpašnieku kopības lēmums;
	2. tiek nodrošināta bezsaimnieka kaķa labturība un apzīmēšana;
	3. personas, kuras veic bezsaimnieka kaķa barošanu, nodrošina barošanas vietas sakopšanu.
3. Personas, kuras baro mājas (istabas) dzīvnieku publiskā vietā, nodrošina barošanas vietas sakopšanu.
4. Liepājas valstspilsētas pašvaldības administratīvās teritorijas publiskās vietās ir atļauts atrasties ar suni jebkurā laikā un vietā, izņemot peldvietās vai citās vietās, kurās uzstādītas speciālas zīmes (piktogrammas), vai vietās, kur aizliegums noteikts citos normatīvajos aktos.
5. Ja suns atrodas ārpus īpašnieka teritorijas, to saskaņā ar normatīvajos aktos noteiktajām prasībām ved pie pavadas, izņemot suņu specializētajā pastaigu laukumā.

**III. Suņa turēšanas nodevas apmērs, maksāšanas kārtība un atvieglojumi**

1. Par suni, kas reģistrēts Liepājas valstspilsētas pašvaldības administratīvajā teritorijā, suņa īpašnieks maksā suņa turēšanas nodevu (turpmāk – nodeva).
2. Nodeva par 2025. gadu ir noteikta 8,54 *euro*.
3. Nodeva no 2026. gada 1. janvāra ir noteikta 10,00 *euro*.
4. Nodevu sāk maksāt, kad suns sasniedzis sešu mēnešu vecumu, un maksā katru gadu visa suņa mūža garumā.
5. Nodeva ir maksājama katru gadu līdz 1. martam.
6. Papildus normatīvajos aktos par visu veidu dzīvnieku turēšanu noteiktajiem atvieglojumiem no pienākuma maksāt nodevu Liepājas valstspilsētas pašvaldības administratīvajā teritorijā atbrīvoti II un III grupas invalīdi.
7. Nodeva 50% apmērā no ikgadējās nodevas apmēra ir maksājama:
	1. par sterilizētu suni;
	2. par suni, kurš sešu mēnešu vecumu sasniedz kalendārā gada otrajā pusē vai kurš iegādāts kalendārā gada otrajā pusē un par kuru nav samaksāta nodeva Liepājas valstspilsētā par kārtējo gadu.
8. Nodevas apmaksas faktu Lauku atbalsta dienesta informācijas sistēmas mājas (istabas) dzīvnieku uzturētajā reģistrā reģistrē Liepājas Centrālās administrācijas Vides veselības un sabiedrības līdzdalības daļas Vides nodaļas darbinieki.
9. Maksājums veicams Liepājas valstspilsētas pašvaldības Vides aizsardzības fonda kontā. Maksājuma mērķī norāda suņa īpašnieka vārdu, uzvārdu vai juridiskās personas nosaukumu, personas kodu vai reģistrācijas numuru, pasīvās lasāmrežīma radiofrekvences identifikācijas ierīces (čipa) numuru.

**IV. Izpildes kontrole un administratīvā atbildība**

1. Normatīvajos aktos par mājas (istabas) dzīvnieku reģistrācijas kārtību noteikto suņa, kaķa un mājas (istabas) seska apzīmēšanas un reģistrācijas prasību izpildes uzraudzību un kontroli veic pašvaldības policija. Mājas (istabas) dzīvnieka īpašnieks vai turētājs nodrošina iespēju pašvaldības policijas amatpersonai veikt pārbaudi.
2. Noteikumu izpildes kontroli un administratīvo pārkāpumu procesu par noteikumu prasību neievērošanu līdz administratīvās pārkāpuma lietas izskatīšanai veic pašvaldības policijas amatpersonas.
3. Administratīvā pārkāpuma lietu izskata Liepājas valstspilsētas pašvaldības Administratīvā komisija.
4. Par noteikumu 5. punktā noteikto prasību neievērošanu piemēro brīdinājumu vai naudas sodu fiziskajai personai no divām līdz piecdesmit naudas soda vienībām, bet juridiskajai personai – no septiņām līdz simt piecdesmit naudas soda vienībām.
5. Par noteikumu 6. punktā noteikto prasību neievērošanu piemēro brīdinājumu vai naudas sodu fiziskajai personai no divām līdz piecdesmit naudas soda vienībām, bet juridiskajai personai – no septiņām līdz simt piecdesmit naudas soda vienībām.

**V. Piespiedu izpilde**

1. Piespiedu izpildes un piespiedu naudas uzlikšanas kārtību nosaka Administratīvā procesa likums.
2. Administratīvo aktu, kas uzliek adresātam par pienākumu izpildīt noteiktu darbību vai aizliedz izpildīt noteiktu darbību, izdod pašvaldības policijas amatpersona.
3. Izpildiestāde Administratīvā procesa likuma izpratnē ir pašvaldības policija, izņemot Administratīvā procesa likuma 359. panta piektajā daļā paredzētos gadījumus.

**VI. Noslēguma jautājums**

1. Ar šo noteikumu spēkā stāšanos spēku zaudē:
	1. Liepājas pilsētas domes 2018. gada 12. jūlija saistošie noteikumi Nr.15 “Par mājas (istabas) dzīvnieku turēšanu Liepājas pilsētā” (Latvijas Vēstnesis, 2018, 142. nr.; 2020, 134. nr.);
	2. Liepājas pilsētas domes 2007. gada 15. februāra saistošie noteikumi Nr.7 “Par pašvaldības nodevu par suņa turēšanu Liepājā” (Latvijas Vēstnesis, 2007, 52. nr.; 2013, 212. nr.; 2021, 41. nr.).

Priekšsēdētājs Gunārs Ansiņš